U-I-146/02
Natisni
Opravilna št.:
U-I-146/02
Datum odločitve:
5. 4. 2002
Objavljeno:
OdlUS XI, 55
ECLI:
ECLI:SI:USRS:2002:U.I.146.02
Akt:
Zakon o vojaški dolžnosti (Uradni list RS, št. 18/91, 17/91-I, 13/93 in 74/95) (ZVojD)
Izrek:
Pobuda za začetek postopka za oceno ustavnosti Zakona o vojaški dolžnosti (Uradni list RS, št. 18/91, 17/91-I, 13/93 in 74/95) se zavrže.
Evidenčni stavek:
Pobudnik ni izkazal, da bi morebitna ugoditev pobudi izboljšala njegov pravni položaj. Zgolj dejstvo, da se ne strinja z določeno pravno ureditvijo, pa ne zadošča za izkazanost pravnega interesa. Pobudo je bilo treba zato zavreči.
Geslo:
Pravni interes (kot pravna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Andrej Lenarčič, Ljubljana
Datum vloge:
11. 3. 2002
Vrsta odločitve:
sklep
Vrsta rešitve:
zavrženje
Dokument:
US21303
Dokument v PDF obliki:
U-I-146-02.pdf
116 KB
Prenesite datoteko
U-I-146/02-4
5. 4. 2002
S K L E P
Ustavno sodišče je v postopku za preizkus pobude Andreja Lenarčiča iz Ljubljane na seji dne 5. aprila 2002
sklenilo:
Pobuda za začetek postopka za oceno ustavnosti Zakona o vojaški dolžnosti (Uradni list RS, št. 18/91, 17/91-I, 13/93 in 74/95) se zavrže.
Obrazložitev
1. Pobudnik navaja, da je vojaški obveznik in izpodbija 1. člen Zakona o vojaški dolžnosti (v nadaljevanju ZVojD), po katerem vojaško dolžnost izvršujejo v miru in vojni moški državljani pod pogoji, ki jih določa ta zakon, pri izvrševanju vojaške dolžnosti pa v skladu s tem zakonom lahko sodelujejo tudi ženske. Pobudnik meni, da izpodbijani člen neenako obravnava državljane Republike Slovenije glede na spol in s tem krši 14. člen Ustave. Predlaga, naj Ustavno sodišče nemudoma zadrži izvajanje Zakona, ker so v njem zagrožene kazni in prisilni ukrepi za vsakogar, ki bi se ne ravnal v skladu z njegovimi določbami, Zakon pa diskriminira državljane moškega spola pri vključevanju v izobraževanje ter poklicno usposabljanje in pri zaposlovanju ter staršem vojnih obveznikov povzroča številne dodatne skrbi in stroške.
2. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni praksi Ustavnega sodišča (tako npr. v sklepih št. U-I-198/99 z dne 13. 4. 2000, OdlUS IX, 88 in št. U-I-423/98 z dne 4. 2. 1999, OdlUS VIII, 25) mora biti pravni interes neposreden in konkreten, morebitna ugoditev pobudnikovemu predlogu mora privesti do spremembe njegovega pravnega položaja.
3. Pobudnik izpodbija 1. člen ZVojD iz razloga, ker naj bi ta v zvezi z izvrševanjem vojaške dolžnosti neenako obravnaval državljane glede na spol, zaradi česar naj bi bil v neskladju s prvim odstavkom 14. člena Ustave. Pobudnik ni izkazal, da bi morebitna ugoditev pobudi izboljšala njegov pravni položaj. Zgolj dejstvo, da se ne strinja z določeno pravno ureditvijo, pa ne zadošča za izkazanost pravnega interesa. Pobudo je bilo treba zato zavreči. Ker je Ustavno sodišče pobudo zavrglo, ni odločalo o predlogu za začasno zadržanje.
4. Ustavno sodišče je sprejelo ta sklep na podlagi 25. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednica dr. Dragica Wedam-Lukić ter sodnici in sodniki dr. Janez Čebulj, Lojze Janko, Milojka Modrijan, dr. Ciril Ribičič, dr. Mirjam Škrk in Franc Testen. Sklep je sprejelo soglasno.
P r e d s e d n i c a
dr. Dragica Wedam-Lukić